Lutalice
Lutalice je nekadašnja sarajevska rokenrol i beat grupa iz prve polovine 1960-ih, koju su sačinjavali: gitarist Slobodan "Bodo" Kovačević, ritam-gitarist Slobodan M. Kovačević, bas-gitarist Fadil Redžić i bubnjar Miroslav Šaranović. Povremeno su se u muzičkoj postavi izmjenjivali pjevači Zoran Vidović, Selma Koluder i Gordana Magaš, bas-gitarist Duško Čorlija i Vojislav Šimšić na bubnjevima. Njihov muzički repertoar sastojao se od instrumentalnih i vokalnih kompozicija, a svirali su tada popularne kompozicije koje su dolazile sa Zapada kao i vlastite kompozicije. Neke od instrumentalnih kompozicija bile su "Taj dan doći mora", "Dr. preporod", kao i prva autorska instrumentalna pjesma Slobodana "Bode" Kovačevića "Snježni kristali", koja je u studiju Radio Sarajeva snimljena 16. aprila 1965. Tokom njihovog kratkotrajnog (1963 - 1965) aktivnog djelovanja grupa Lutalice nastupala je po tadašnjim sarajevskim domovima kulture i mjesnim zajednicama koje na svom području nisu imali dom kulture. U ljeto 1965. grupu napuštaju Slobodan "Bodo" Kovačević i Fadil Redžić i prelaze u Indexe. Iste godine nastavlja se osipanje prvobitne postave, tako da do kraja iste godine ovaj muzički sastav prestaje s aktivnim koncertnim nastupima. Zajedno s grupama Plavi dijamanti, Pauci, Indexi i Sabahudinom Kurtom predstavljaju pionire sarajevske škole pop roka. Neki od muzičara iz ovih već navedenih rokenrol sastava pridružiće se Indexima, koji će u to vrijeme postati glavni događaj na sarajevskoj pop rok sceni.